Jokeri-linja
**Runkolinja 550** oli pää­kaupunki­seudun poikittaisliikenteessä vuosina 2003—2023 liikennöinyt runkolinja. Vuosina 2006–2013 siitä käytettiin nimeä **Jokeri-linja** (ruots. *Jokerlinjen*). Linjan numero oli vuodesta 2003 alkaen 550, ja reittinä oli loppuvaiheessa Keilaniemi – Leppävaara – Pitäjänmäki – Huopalahti – Oulunkylä – Itäkeskus.

Jokeri-nimen käytöstä luovuttiin 12. elokuuta 2013, jolloin linjasta 550 tuli ensimmäinen HSL:n runkolinja, ja sitä alettiin ajaa uusilla oranssin tilaajavärityksen mukaisilla busseilla. Arkisin linjaa käytti noin 40 000 matkustajaa päivässä. Matkustajapalaute oli myönteistä.

Runkolinja oli paikoin ylikuormittunut, eikä sen kuljetuskapasiteetti pystynyt vastaamaan kasvaneisiin matkustajamääriin. Se korvattiin Raide-Jokerilla eli pikaraitiotiellä 15, jonka liikenne käynnistyi lokakuussa 2023. Runkolinjan 550 liikenne päättyi 29. joulukuuta 2023.

Linjan vaiheet
--------------

### Linja 550, esi-Jokeri

Linjan 550 Lahti Scala -bussi joukkoliikennesillalla Viikissä. Silta on sittemmin muutettu pyöräily- ja jalankulkusillaksi. Raide-Jokerille rakennettiin uusi silta vanhan pohjoispuolelle.
Linjan 550 liikennöinti käynnistettiin 18. elokuuta 2003 parantamaan pääkaupunkiseudun poikittaisyhteyksiä. Se korvasi Herttoniemen ja Pitäjänmäen välisen linjan 79V. Tämä Jokerin esiaste toteutettiin säästösyistä tavallisena bussilinjana ilman liikennevaloetuuksia, omia pysäkkejä tai erottuvuutta muista linjoista. Linjaa liikennöitiin vain arkisin. Vuoroväli oli ruuhka-aikaan 7 minuuttia, ruuhka-ajan reunoilla 10 minuuttia, päivällä 15 ja liikennöintiajan ääripäissä 30 minuuttia. Linjaa liikennöi ensin HKL-Bussiliikenne ja sitten Helsingin Bussiliikenne.*lähde?*

### Varsinainen Jokeri-linja

Vanhan Jokeri-värityksen mukainen Volvo 8700LE Westendinasemalla
Jokerin sininen pysäkkikatos Viikissä. 
Jokeri-valot Viikintien ja Pihlajamäentien liikenneympyrässä.
Linjan nimeksi ja brändiksi tuli Jokeri 13. elokuuta 2006, ja linja sai oman ilmeensä mukaiset bussit ja pysäkkikatokset. 550 jäi yhä käyttöön linjatunnuksena. Liikennöintiä tihennettiin ruuhka-aikoina 5 minuuttiin ja päivisin 10 minuuttiin. Viikonloppuisin linjaa liikennöitiin 20–30 minuutin välein. Myöhemmin linjalle matkustajamäärien kasvaessa lisättiin useita erillisiä ruuhkalähtöjä, liikennöintiaikaa pidennettiin ja hiljaisen ajan vuoroväli lyhennettiin 20 minuuttiin.

Nimi Jokeri on lyhenne sanoista **JO**ukkoliikenteen **KE**hämäinen **R**unkol**I**nja.

Bussit pysähtyivät vain Jokeri-tunnuksella merkityille pysäkeille (myöskään esiasteen aikana linja ei pysähtynyt kaikilla pysäkeillä). Helsingin Itäkeskuksesta Espoon Westendinasemalle kulkevalla reitillä oli alun perin 36 Jokeri-pysäkkiä, joiksi oli valittu pysäkeistä keskeisimmät. Pysäkkien vähyydellä pyrittiin nopeuttamaan linjan reitti noin tuntiin. Pysäkit saivat myös oman värityksensä. Jokeri-linjan pysäkkikatokset olivat sinisiä tavanomaisen vihreän sijasta. Jokeri-pysäkkikatoksia ei ollut Itäkeskuksen metroaseman, Huopalahden aseman, Leppävaaran, Tapiolan keskuksen eikä Westendinaseman pysäkeillä, vaan niille jätettiin esiasteen aikaiset J550-tunnukset. Myöhemmin Tapiolan keskukseen kuitenkin tuli Jokeri-pysäkkikatokset. Marraskuussa 2016 runkolinjalle 550 uutena käyttöönotetulle Holkkitien pysäkille ei tullut enää Jokeri-katoksia, vaan yksinkertaiset pysäkkitolpat. Maunulan Jokeri-katoksessa on nykyisin Westendinaseman suuntaan mentäessä tavalliset linjaliuskat. Kalkkipellonmäen pysäkki (entinen Mäkkylä) ei kuulunut alkuperäisiin Jokeri-pysäkkeihin, mutta linja alkoi kuitenkin pysähtyä siinä elokuusta 2008 alkaen. Tapiolan keskuksen rakennustöiden alkaessa Merituulentie suljettiin tammikuussa 2013, ja sen myötä linja sai kolme uutta pysäkkiparia Tapiolantien varrella: Kontiontie, Revontulentie (nyk. Sateentie) ja Tapiolansilta.

Linja sai käyttöön myös liikennevaloetuudet, joiden rakentaminen jatkui myös linjan avaamisen jälkeen. Linjan reitillä on myös useita sen kulkua nopeuttavia liikenneratkaisuja. Haagassa linjan reitti kulkee Eliel Saarisen tien joukkoliikennekatua pitkin, joka alittaa Huopalahden aseman. Linjan alkuvaiheessa busseja ohjattiin myös raitiovaunuvalojen kaltaisilla Jokeri-valoilla joissakin kiertoliittymissä. Veräjämäessä ja Viikissä bussit käyttivät metron yhdysraiteen reitille rakennettua Maaherrantien joukkoliikennekatua. Linja ylitti Lahden moottoritien ja Vantaanjoen yksikaistaisia, valo-ohjattuja siltoja pitkin. Kun toinen silloista, Maaherrantien silta, maaliskuussa 2021 purettiin, runkolinja siirrettiin pysyvästi uudelle reitille Koskelan kautta.

Linjan käyttöön tuli Otaniemessä Konemiehen pysäkkipari ja sen reitti oikaistiin kulkemaan suoraan Otaniemestä Tapiolaan, jolloin Keilaniemen reittiosuus jäi pois. Samalla linjalta poistui yhteinen pysäkki Länsiväylän länteen kulkevien linjojen kanssa, mikä pidensi vaihtomatkaa näille linjoille joitakin satoja metrejä. Konemiehen pysäkkipari poistettiin käytöstä joulukuussa 2015 Aalto-yliopiston rakennustöiden vuoksi.

Jokeri-linjan tarjouskilpailussa vaadittiin vähäpäästöisiä suurkapasiteettibusseja erityisellä YTV:n laatimalla graafisella ilmeellä. Kilpailun voitti Concordia Bus Finland (vuodesta 2009 alkaen Nobina Finland), joka hankki linjaa varten 29 uutta Volvo 8700LE -telibussia. Nämä bussit alittivat tiukat Euro 5 -päästövaatimukset. Busseissa käytettiin myös nauhoittavaa kameravalvontaa. Linjan liikennöintikustannukset olivat noin 4,3 miljoonaa euroa vuodessa. Liikennöintiä aloitettaessa Jokeri-linjan päivittäiseksi matkustajamääräksi arvioitiin noin 18 000.

### Ruuhkautuminen ja muiden linjojen parannukset

Jokerin matkustajamäärien kasvaessa myös rinnakkaislinjojen tarjontaa kasvatettiin Jokerin ruuhkautumisen hillitsemiseksi. Syysliikenteen alussa 2007 aloitti Helsingin sisäinen linja 52V reitillä Viikki–Oulunkylä–Munkkiniemi, joka oli osuudella Viikistä Vihdintielle päällekkäinen Jokerin ruuhkaisimman osuuden kanssa. Linja pysähtyi muillakin kuin Jokeri-pysäkeillä. Linja ei kuitenkaan merkittävästi auttanut Jokerin ruuhkatuntien matkustajamäärissä. Linjan 52V liikennöinti loppui vuoden 2008 lopussa. Myös Jokeri-linjan vuorovälejä viikonloppuliikenteessä lyhennettiin syksyllä 2007. Lauantaisin vuoroväli lyheni 15 minuutista 10 minuuttiin; sunnuntaisin muutos oli 20 minuutista 15 minuuttiin.

### Runkolinja 550

Osittain Jokerin menestyksen ansiosta HSL päätti alkaa ottaa käyttöön myös muita runkolinjoja. Jokeri-brändin käytöstä päätettiin luopua ja siirtyä oranssin värityksen mukaisiin runkolinjoihin. HSL päätti siirtyä linjalla 550 liikennöinti­sopimus­kauden vaihtuessa 12. elokuuta 2013 runkolinjaväritykseen, ja näin Jokerista tuli HSL-alueen ensimmäinen runkolinja. Liikennöinti siirtyi Helsingin Bussiliikenteelle, joka oli jo aiemmin liikennöinyt Jokerin esiastetta. Linjan katoksellisille pysäkeille lisättiin sinisen värin rinnalle kattoon runkolinjasta kertova oranssi raita.

Kalustona linjalla käytetään Lahden Autokorin valmistamia Lahti Scala -busseja, jotka on maalattu oranssiin HSL-väritykseen. Oranssi väri rinnastuu metron oranssiin, kuvaten korkeaa palvelutasoa*selvennä* ja raideliikenteen kaltaista matkustamisen helppoutta. Linjalla on käytetty syksystä 2015 alkaen Scalojen lisäksi toisinaan Scania OmniExpress 320LE- ja Volvo 8900LE -busseja, jotka hankittiin pääkaupunkiseudun toiselle runkolinjalle 560. Syksyllä 2013 linjalla otettiin käyttöön avorahastuskokeilu, jossa bussiin voi raidekulkuneuvojen tapaan nousta sisään ilman lipun näyttämistä kuljettajalle ja myös keskiovesta. Tällä pyrittiin ensisijaisesti nopeuttamaan bussin pysäkkiaikoja ja tasaamaan niiden vaihtelua.

Lisäksi linjalla oli käytössä aktiivinen liikenteenohjaus kello 7–9 ja 15–18, jossa Helsingin Bussiliikenteen työnjohtaja pyrki tasaamaan bussien ketjuuntumista.

### Lakkauttaminen

Runkolinjan 550 liikenne lopetettiin 29. joulukuuta 2023. Lakkauttaminen toteutettiin vaiheittain: marraskuussa 2023 linjaa alettiin ajaa vain arkisin 10 minuutin vuorovälillä, ja joulukuun aikana vuoroväliä pidennettiin 10 minuutista 15 minuuttiin.

Linjan ominaisuudet
-------------------

### Liikennevaloetuudet

Joukkoliikennekatujen lisäksi linjan 550 bussien kulkua pyrittiin nopeuttamaan liikennevaloetuuksia ja erityisin Jokeri-valoin.

Reitin varrella oli 35 liikennevalo-ohjattua risteystä ja kahdeksat suojatievalot. Yhdessä liikennevaloristeyksessä oli ikivihreä linjan 550 busseille ja yksissä suojatievaloissa bussiohitus. Helsingissä kaikissa reitin liikennevaloissa Vihdintien liikenneympyrää lukuun ottamatta oli etuudet Jokeri-busseille. Espoon puolella liikennevaloetuus oli käytössä seitsemässä risteyksessä ja etuudettomia risteyksiä oli yhdeksän.

Linjan varrelta löytyi myös erityisiä runkolinjaa varten ohjelmoituja liikennevaloja neljästä eri paikasta. Näillä pysäytettiin risteävien teiden liikenne linjan 550 bussin lähestyessä. Tällaiset valot vastaavat ulkonäöltään tasoristeysten valo-opasteita, mutta valon vaihtumisesta varoitetaan vilkkuvalla keltaisella ja seis-opasteena on kaksi vilkkumatonta punaista valoa.

### Matkustajainformaatio

Linjalla 550 oli kaikkiaan 38 pysäkki­paria, joista 13 oli varustettu reaaliaikaisin aikataulunäytöin. Näillä näytöillä esitettiin seuraavien bussien saapumisajat pysäkille sekä mahdolliset häiriötiedotteet. Oulunkylän aseman näytöt saatiin toimimaan vasta 19. elokuuta 2006. Itäkeskuksen ja Pitäjänmäen infotaulut otettiin käyttöön marraskuussa 2006. Espooseen näyttötauluja saatiin odottaa vuoteen 2007 asti laitetoimittajan toimitusvirheen vuoksi.

Bussien sisällä oli näyttöpaneeli, jossa luki seuraavan pysäkin nimi ja linjan määränpää. Busseissa oli käytössä myös automaattiset pysäkkikuulutukset. Bussien sisältä löytyi myös linjan reittiä kuvaava kartta.

### Ongelmat

Tiheästi liikennöivien, pitkien bussireittien ketjuuntuminen pareittain kulkeviksi autoiksi tai jopa monen auton letkoiksi on maailmalla yleinen ja hyvin tunnettu ongelma, josta myös runko­linja 550 kärsi. Ruuhkan bussimäärän vähentämiseksi bussien kapasiteettia nostamalla linjalla on kokeiltiin myös göteborgilaista kaksinivelkalustoa. Syksyllä 2013 ketjuuntumisen ongelmaa alettiin korjata myös aktiivisella liikenteenohjauksella kello 7–9 ja 15–18.

Tutkimuksien mukaan edes satunnaiset epävakiot, kuten matkustajamäärien vaihtelut tai liikenteen sujuvuuden vaihtelut eivät selitä ongelmaa (tai ole asian ratkaisun avain). Ratkaisumalleja ja teorioita on monia, mutta on silti enemmän sääntö kuin poikkeus, että hallitsemattomana tällaisen reitin liikenne pyrkii puuroutumaan mainituiksi letkoiksi.

Liputta matkustavien osuus oli linjalla huomattavan suuri.

Runkolinja 560
--------------

*Pääartikkeli: Runkolinja 560*
Myllärintien pysäkkikatos rakenteilla
Vuonna 2015 HSL otti käyttöön toisenkin pitkän poikittaislinjan: runkolinja 560 aloitti 10. elokuuta 2015 välillä Myyrmäki – Kuninkaantammi – Paloheinä – Malmi – Kontula – Mellunmäki – Vuosaari – Rastila. Sen pohjana Helsingin puolella oli osittain aikaisempi linja 78. Linja on osa HSL:n uutta runkolinjaverkostoa 550-linjan tavoin, kuitenkin ilman Jokeri-brändiä. Toisessa vaiheessa on ehdotettu linjan jatkamista Myyrmäestä Matinkylään. Sittemmin runkolinjoja on otettu käyttöön useita muitakin.

Lähteet
-------

1. ↑  Okko, Laura: Pikaratikan vuoroväli tihenee jopa 6 minuuttiin, ja bussilinja 550 lakkaa pian– "Bussi on nopeampi" *Helsingin Uutiset*.  29.11.2023. Viitattu 30.11.2023.
2. ↑  Espoon bussilinjat uudistuvat elokuussa Helsingin seudun liikenne. Viitattu 14.8.2023.
3. 1 2 3  Bussilinja 550 kulkee oranssissa ja kokeilee avorahastusta  12.08.2013. Helsingin kaupunki.  Arkistoitu 13.9.2013. Viitattu 12.9.2013.
4. 1 2  Avorahastuksesta tulee runkolinjoilla pysyvä käytäntö *HSL*.  14.4.2015. Helsingin seudun liikenne. Viitattu 15.4.2015.
5. ↑  Kuinka paljon Raide-Jokerilla on ennustettu olevan matkustajia? *raidejokeri.info*. Viitattu 23.11.2022.
6. 1 2  Runkolinjan 550 liikenne lakkaa vaiheittain vuoden 2023 loppuun mennessä  25.10.2023. Helsingin seudun liikenne. Viitattu 30.10.2023.
7. ↑  Helsingin kaupungin yleiskaavakartta 2002 *hel.fi*. Helsingin kaupunki. Viitattu 1.7.2012.
8. ↑  *Bussiammattilainen 4/2006*, s. 12. Helsinki: Linja-autoliitto, 2006.
9. ↑  YTV ei halua muuttaa suositun Jokeri-linjan reittiä *ytv.fi*.  15.11.2007. YTV.  Arkistoitu 17.11.2007. Viitattu 28.11.2007.
10. ↑  Vuodenvaihteen muutoksia liikenteessä *hkl.fi*.  2.1.2009. HKL. Viitattu 4.1.2009. [vanhentunut linkki]
11. 1 2 3  Runkolinjalla ei eksy *HSL Liikenteessä*.  14.8.2013. Helsingin seudun liikenne. Viitattu 20.8.2013.
12. ↑
13. ↑   (Arkistoitu – Internet Archive)
14. ↑  Daganzo, Carlos F & Pilachowski, Josh: Reducing bunching with bus-to-bus cooperation (PDF) *Institute of Transportation Studies and Department of Civil and Environmental Engineering*.  Joulukuu 2009. University of California.  Arkistoitu 11.6.2010.
15. ↑  Pilachowski, Joshua Michael:  (PDF)  2009. University of California.  Arkistoitu 23.9.2015.
16. ↑  Harmaala, Minna: HS: Lähes puolet HSL:n tarkastusmaksuista menee ulosottoon – Näillä reiteillä liputtomia on eniten *Nurmijärven Uutiset*.  29.11.2021. Viitattu 26.11.2022.
17. ↑  Runkolinja 560 *hsl.fi*.  Arkistoitu 11.9.2015. Viitattu 11.8.2015.

Aiheesta muualla
----------------

* Kuvia tai muita tiedostoja aiheesta **Runkolinja 550** Wikimedia Commonsissa

 n • k • m **Runkolinja 550**

|  |  |  |  |
| --- | --- | --- | --- |
| **Pysäkki** |   | **Reittikatu** | **Vaihtoyhteydet** |
| **Keilaniemi (M)** |  | Keilaniementie | **M1** **M2** |
| Otaranta |  | Otaniementie | 510 |
| Aalto-yliopisto (M) |  | Vuorimiehentie | **M1** **M2** 510 |
| Innopoli |  | Tekniikantie |
| Tietäjä |  | Kehä I |
| Turvesuontie |  | Kehä I |
| Kurkijoentie |  | Kehä I |
| Säteri |  | Kehä I | 520 |
| Leppävaaran asema |  | Kehä I | **Y** **X** **U** **L** **E** **A** 200 520 |
| Puustellinmäki |  | Turuntie | 200 |
| Kalkkipellonmäki |  | Turuntie | 200 |
| Mäkkylän asema |  | Turuntie | **L** **A** 200 |
| Henrikintie |  | Pitäjänmäentie | 200 |
| Pitäjänmäen asema |  | Pitäjänmäentie | **L** **A** 30 200 |
| Talin siirtolapuutarha |  | Pitäjänmäentie | 30 200 |
| Takomotie |  | Pitäjänmäentie | 30 200 |
| Kutomotie |  | Pitäjänmäentie | 30 200 |
| Vihdintie |  | Eliel Saarisen tie |
|  |  |  |
| Huopalahden asema |  | Eliel Saarisen tie | **Y** **X** **U** **L** **E** **A** **I** **P** |
|  |  |  |
| Ilkantie |  | Eliel Saarisen tie | 40 |
| Hämeenlinnanväylä |  | Pirkkolantie | 400 |
| Pirkkola |  | Pirkkolantie |
| Pirjontie |  | Pirjontie |
| Maunula |  | Pakilantie |
| Tuusulanväylä *(vain länteen)* |  | Pakilantie | 600 |
| Kustaankartano *(vain itään)* |  | Käskynhaltijantie | 600 |
| Mestarintie |  | Käskynhaltijantie |
| Teininpuisto |  | Käskynhaltijantie |
| Oulunkylän tori |  | Siltavoudintie | **I** **P** **K** **T** |
| Käpytie |  | Oulunkyläntie |
| Taivaskallio |  | Oulunkyläntie |
| Viikinranta |  | Viikintie |
| Maaherrantie |  | Viikintie |
| Viikin tiedepuisto |  | Viikintie |
| Latokartano |  | Viikintie |
| Karhukallio |  | Viilarintie |
| Kauppamyllyntie |  | Viilarintie |
| Roihupelto |  | Varikkotie *(itään)*/Viilarintie *(länteen)* | 500 |
| **Itäkeskus (M)** |  | Tallinnanaukio | **M1** **M2** 500 |


Helsingin seudun joukkoliikenne

|  |  |
| --- | --- |
| Raskasraiteiset | Helsingin seudun lähijunaliikenne (linjat) • Helsingin metro (linjat: M1, M2) |
| Kevytraiteiset | Helsingin raitioliikenne (linjat) • Helsingin pikaraitiotiet (linjat: 15) |
| Lauttaliikenne | Kruunuvuorenrannan lautta • Suomenlinnan lautta |
| Linja-autoliikenneRunkolinjat | Helsingin seudun linja-autoliikenne 20 • 30 • 40 • 200 • 300 • 400 • 500 • 510 • 520 • 530 • 560 • 570 • 600 |
| Liikenteen tilaaja | HSL |
| Liikennöitsijät | Pääkaupunkiseudun Kaupunkiliikenne • Helsingin kaupungin liikennelaitos • VR • Nobina • Pohjolan Liikenne • Helsingin Bussiliikenne • Savonlinja • Tammelundin Liikenne • Åbergin Linja • Korsisaari • Reissu Ruoti • Tilausliikenne Nikkanen |
| Hankkeet | Espoon pikaraitiotiet • Kalasatama–Pasila-raitiotie • Kruunusillat • Tiederatikka • Tuusulanväylän pikaraitiotie • Vantaan pikaraitiotie • Vihdintien pikaraitiotie • Viikin–Malmin pikaraitiotie • Espoon kaupunkirata • Pisararata • Itämetro |